Onsdag eftermiddag var der drama i Københavns Zoologiske Have, da en yngre mand pludselig befandt sig inde i isbjørnenes anlæg.

Zoo's medarbejdere reagerede dog hurtigt og fik manden ud af indhegningen uden at han pådrog sig alvorlige skader.

Til TV 2 fortæller Zoo's direktør Steffen Stræde, at manden frivilligt sprang de cirka syv meter ned i anlægget, der kaldes Den Arktiske Ring.

- Han går op ad trappen (inde i anlægget, red.) og møder isbjørnen af egen fri vilje. Vi ved fra folk, der har set det, at han har gjort det meget bevidst. Kravlet over og ned og villet det, siger Steffen Stræde.

Tog fat i hans tøj

På daværende tidspunkt var det kun Zoo's han-isbjørn, der var ude i anlægget, og den var forundret over at se et fremmed væsen i sit hjem.

- Isbjørnen er ikke vant til, at der kommer folk gående ind i anlægget, så den bliver meget forundret og selvfølgelig nysgerrig. Men selvom det er et rovdyr, er det ikke et dyr, der dræber alt, hvad der er i nærheden. Så den bliver sådan lidt usikker på det og bliver lidt nysgerrig, fortæller Zoo-direktøren.

Isbjørnen begyndte at snuse lidt til manden og tog fat i hans tøj.

- Den trykker lidt på ham og flytter ham lidt rundt og undersøger ham på den måde. Så der er ikke sådan en voldsom kamp, der foregår.

Fik kun overfladiske skader

Zoo-direktør Steffen Stræde var sammen med en kollega de første medarbejdere på stedet. De fik hurtigt tilkaldt beredskabet, som ankom få minutter efter.

- De gør det, de skal ... Der bliver affyret et par varselsskud. Det har en reaktion på den (isbjørnen, red.), men vi skønner, at det ikke var helt nok, og vi beder dem om at give den en gummikugle, siger Steffen Stræde.

Personalet fik herefter lokket isbjørnen væk fra manden og lukket den inde, hvorefter manden kunne hentes ud af anlægget.

Ifølge Zoo-direktøren er manden uden for livsfare og har kun fået overfladiske skader.

Isbjørnen skulle ifølge dyrepasserne have det godt, men skulle have fået nogle blå mærker efter at være ramt af gummikuglerne.

Psykologhjælp til skolebørn

Steffen Stræde fortæller desuden, at flere af gæsterne, heromkring 20 skolebørn, får krisehjælp efter episoden.

- Vi har et beredskab med krisepsykologer, som vi sætter i værk, når sådan noget sker, og det er foregået i tæt dialog med børnenes lærere og forældre.